Ψήφισμα

του Ευρωπαϊκού Κοινοβουλίου που εμπεριέχει τις παρατηρήσεις που συνοδεύουν την απόφαση σχετικά με την απαλλαγή του διευθυντή του Ευρωπαϊκού Οργανισμού για την Ασφάλεια και την Υγεία στην Εργασία σχετικά με την εκτέλεση του προϋπολογισμού του για το οικονομικό έτος 2001

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

- έχοντας υπόψη την έκθεση του Ελεγκτικού Συνεδρίου σχετικά με τις οικονομικές καταστάσεις του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2001, συνοδευόμενη από τις απαντήσεις του Οργανισμού (C5-0102/2003)(1),

- έχοντας υπόψη τη σύσταση του Συμβουλίου της 7ης Μαρτίου 2003 (C5-0103/2003),

- έχοντας υπόψη τη συνθήκη ΕΚ, και κυρίως το άρθρο 276 αυτής,

- έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων(2), και ιδίως το άρθρο 185 αυτού,

- έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 23ης Δεκεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων(3), και ιδίως το άρθρο 94,

- έχοντας υπόψη το άρθρο 93α και το παράρτημα V του κανονισμού του,

- έχοντας υπόψη την απόφασή του, της 8ης Απριλίου 2003, σχετικά με την αναβολή της απόφασης όσον αφορά την απαλλαγή και το ψήφισμά του, το οποίο περιέχει τις παρατηρήσεις που συνοδεύουν την απόφαση αυτή(4),

- έχοντας υπόψη την έκθεση της επιτροπής ελέγχου του προϋπολογισμού και τη γνωμοδότηση της επιτροπής απασχόλησης και κοινωνικών υποθέσεων (A5-0360/2003),

Α. λαμβάνοντας υπόψη ότι, στο προαναφερθέν ψήφισμά του, το Κοινοβούλιο:

- χαιρέτιζε το γεγονός ότι, στο εξής, είναι το ίδιο η αρμόδια αρχή για τη χορήγηση απαλλαγής στους κοινοτικούς οργανισμούς που αναφέρονται στο άρθρο 185 παράγραφος 1 του νέου δημοσιονομικού κανονισμού και

- υπογράμμιζε ότι, για την εκπλήρωση των νέων αυτών καθηκόντων του, ανέμενε ότι οι εν λόγω οργανισμοί θα του διαβιβάσουν όλες τις σχετικές και αναγκαίες πληροφορίες, σε απάντηση των ερωτημάτων που επρόκειτο να τους διαβιβάσει,

Β. λαμβάνοντας υπόψη ότι η αρμόδια επιτροπή του έχει λάβει απαντήσεις στα ερωτήματα αυτά,

Γ. λαμβάνοντας υπόψη ότι οι απαντήσεις του Οργανισμού στα εν λόγω ερωτήματα εφοδίασαν το Κοινοβούλιο, σε πολλές περιπτώσεις, με ενημερωμένες πληροφορίες· οι πληροφορίες αυτές είναι συμπληρωματικές των παρατηρήσεων που περιέχονται στην προαναφερθείσα έκθεση του Ελεγκτικού Συνεδρίου, σχετικά με τις οικονομικές καταστάσεις του Ευρωπαϊκού Οργανισμού για την Ασφάλεια και την Υγεία στον Χώρο Εργασίας για το οικονομικό έτος 2001 και των απαντήσεων του Οργανισμού στις παρατηρήσεις αυτές,

Δ. λαμβάνοντας υπόψη ότι πληρώθηκαν έτσι οι προϋποθέσεις ώστε το Κοινοβούλιο να λάβει απόφαση για την απαλλαγή αφού έχει ενημερωθεί επαρκώς,

1. λαμβάνει υπό σημείωση τους κατωτέρω λογαριασμούς του Ευρωπαϊκού Οργανισμού για την Ασφάλεια και την Υγεία στον Χώρο Εργασίας, για τα οικονομικά έτη 2001 και 2000:

Λογαριασμός διαχείρισης των οικονομικών ετών 2001 και 2000

>ΘΕΣΗ ΠΙΝΑΚΑ>

Σημείωση:

Τα σύνολα είναι δυνατό να εμφανίζουν αποκλίσεις οφειλόμενες στη στρογγυλοποίηση των ποσών.

Πηγή:

Δεδομένα του Οργανισμού - Οι πίνακες αυτοί παρουσιάζουν συνοπτικά τα στοιχεία που παρασχέθηκαν από τον Οργανισμό στις οικονομικές καταστάσεις του.

Εκτέλεση του προϋπολογισμού/πρόγραμμα επιχορηγήσεων για τις ΜΜΕ

2. σημειώνει ότι η κύρια αιτία του υψηλού ποσοστού μεταφορών στις επιχειρησιακές πιστώσεις από το 2001 στο 2001 ήταν η καθυστερημένη έγκριση της νέας δραστηριότητας πρόγραμμα επιχορηγήσεων για την πρόληψη των ατυχημάτων στις ΜΜΕ που η Επιτροπή εμπιστεύθηκε στον Οργανισμό·

3. κάνει δεκτή την εξήγηση που έδωσε ο Οργανισμός όσον αφορά τους λόγους που οδήγησαν στη σημαντική αυτή μεταφορά πιστώσεων και θεωρεί ότι οι προσπάθειες του Οργανισμού για την εκτέλεση της νέας αυτής δραστηριότητας ήταν, υπό τις συνθήκες αυτές, οι κατάλληλες·

4. σημειώνει με ικανοποίηση την καλή συνολική εκτίμηση της απόδοσης του Οργανισμού, που περιέχεται στην εξωτερική αξιολόγηση του πρώτου προγράμματος επιχορηγήσεων για τις ΜΜΕ (2001-2002)· ζητεί από τον Οργανισμό να διαβιβάσει στο Κοινοβούλιο την έκθεση εξωτερικής αξιολόγησης του δεύτερου προγράμματος, σύμφωνα με τη θέση του Κοινοβουλίου να ενημερώνεται για τα αποτελέσματα των πραγματοποιούμενων εξωτερικών αξιολογήσεων·

5. πιστεύει ότι θα πρέπει να δοθεί η πρέπουσα προσοχή στη θέση του Οργανισμού υπέρ ενός πολυετούς προγράμματος σχετικά με ζητήματα υγείας και ασφάλειας στις ΜΜΕ, στη βάση μιας αποκεντρωμένης προσέγγισης και με στόχο την διαμόρφωση μιας φιλοσοφίας γύρω από την ασφάλεια στις ΜΜΕ, μέσω της ανάπτυξης εταιρικών σχέσεων και δικτύων·

6. υπενθυμίζει, στο πλαίσιο αυτό, ότι στο ψήφισμά του, της 23ης Οκτωβρίου 2002(5) σχετικά με την ανακοίνωση της Επιτροπής όσον αφορά μια νέα κοινοτική στρατηγική για την υγεία και την ασφάλεια στον χώρο εργασίας (2002-2006), το Κοινοβούλιο εξέφραζε την έντονη αποδοκιμασία του για το γεγονός ότι "η Επιτροπή δεν έχει ακόμη θέσει σε εφαρμογή ένα πολυετές πρόγραμμα για τις ΜΜΕ, βασιζόμενο στα δύο χρόνια προπαρασκευαστικών ενεργειών που ανέλαβε η Υπηρεσία του Μπιλμπάο κατόπιν πρωτοβουλίας του Ευρωπαϊκού Κοινοβουλίου ..." (παράγραφος 25), και χαιρέτιζε την πρόταση να αναλάβει η Υπηρεσία του Μπιλμπάο τη δημιουργία ενός "παρατηρητηρίου κινδύνων" (παράγραφος 33)·

7. αναμένει από την Επιτροπή, στο πλαίσιο αυτό, να εξηγήσει εάν ετοιμάζει κάποια πρόταση για ένα ειδικό πολυετές πρόγραμμα για την προώθηση της υγείας και της ασφάλειας στον χώρο εργασίας, για τις ΜΜΕ, όπως προβλέπεται στις παρατηρήσεις των κονδυλίων Β3-4314 και Β3-4321, στους προϋπολογισμούς του 2002 και του 2003· καλεί, ακόμη, την Επιτροπή να εκθέσει τους λόγους για τους οποίους υπέβαλε την πρόταση, στο πλαίσιο της διαδικασίας του προϋπολογισμού του 2004, να διακοπεί το πρόγραμμα για τις ΜΜΕ που είχε αναθέσει στον Οργανισμό, με δεδομένες τις ανάγκες που σχετίζονται με τη διαδικασία ενσωμάτωσης των υποψηφίων προς ένταξη χωρών, και παρότι αναγνωρίζει την ικανότητα του Οργανισμού να αποτελέσει την "κινητήρια δύναμη" των μη νομοθετικών δραστηριοτήτων στον τομέα της ασφάλειας και της υγείας·

8. καλεί τον Οργανισμό να συνεχίσει τις προσπάθειες για την περαιτέρω βελτίωση των εσωτερικών διαδικασιών του και της ποιότητας του προγραμματισμού των δραστηριοτήτων του, με στόχο την αναβάθμιση της αποδοτικότητάς του κατά την διεκπεραίωση των εργασιών του και με στόχο την ουσιαστική μείωση του όγκου των μεταφερόμενων επιχειρησιακών πιστώσεων· πιστεύει ότι η μείωση αυτή των μεταφορών δεν εξαρτάται μόνο από τον πολυετή προγραμματισμό των δραστηριοτήτων·

Οικονομικές καταστάσεις/δημοσιονομικές διατάξεις

9. σημειώνει τις προσπάθειες του Οργανισμού να εκσυγχρονίσει το σύστημα απογραφής που χρησιμοποιεί, ώστε να εξασφαλίσει την εφαρμογή, πριν από το τέλος του έτους, των κανόνων αξιολόγησης και απόσβεσης ακινητοποιήσεων που έχει εγκρίνει η Επιτροπή· σημειώνει επίσης ότι τροποποίησε τους κανόνες του συστήματος επιστροφής των εξόδων για συνεδριάσεις εμπειρογνωμόνων, μετά από την κριτική που άσκησε επ' αυτού το Ελεγκτικό Συνέδριο·

10. πιστεύει ότι ο Οργανισμός θα πρέπει να βελτιώσει τον προγραμματισμό του έργου του όσον αφορά τα εθνικά σημεία επαφής· θεωρεί ότι ο κατάλληλος σχεδιασμός των καθηκόντων τους και μια βελτιωμένη παρακολούθηση της εφαρμογής θα βοηθήσουν στην επίτευξη θετικών αποτελεσμάτων·

Συνεργασία με το Ίδρυμα του Δουβλίνου (Eurofound)

11. σημειώνει με ικανοποίηση ότι, σε συνέχεια του μνημονίου κατανόησης που υπέγραψαν τον Φεβρουάριο του 2001, ο Οργανισμός και το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας συνήψαν πρόσφατα μια συγκεκριμένη συμφωνία συνεργασίας για τη βελτίωση της συμπληρωματικότητας και την αποφυγή των κινδύνων αλληλοεπικάλυψης των εργασιών τους· πιστεύει, ωστόσο, ότι, πέρα από τις προσπάθειες αυτές, θα πρέπει να εξευρεθεί μια λύση, στο πλαίσιο της προσεχούς διεύρυνσης, όσον αφορά τη σύνθεση των διοικητικών συμβουλίων που είναι ήδη, κατά γενικό κανόνα, δυσκίνητα·

Συνεργασία με την OLAF

12. καλεί τον διευθυντή να προσαρμόσει την απόφαση του Οργανισμού, της 18ης Ιουνίου 1999, σχετικά με τους όρους και τις προϋποθέσεις για εσωτερικές έρευνες από την Ευρωπαϊκή Υπηρεσία για την Καταπολέμηση της Απάτης (OLAF), στη διοργανική συμφωνία της 25ης Μαΐου 1999(6), προσθέτοντας μια διάταξη που θα επιτρέπει στο προσωπικό του Οργανισμού να αναφέρεται άμεσα στην OLAF·

Θέματα που αφορούν γενικά τους αποκεντρωμένους οργανισμούς

Επιχειρησιακά καθήκοντα

13. επαναλαμβάνει τη θέση του ότι, όσον αφορά το γεγονός ότι οι διοικητικές δαπάνες υπερβαίνουν, σε πολλούς από τους οργανισμούς αυτούς, τις επιχειρησιακές δαπάνες, υπάρχει περιθώριο ανάθεσης στους εν λόγω οργανισμούς περισσότερων επιχειρησιακών καθηκόντων· πιστεύει ότι αυτοί θα μπορούσαν, για παράδειγμα, να αναλάβουν την εκτέλεση κοινοτικών προγραμμάτων στους τομείς της παιδείας ή της υγείας, βοηθώντας έτσι ώστε να αποφευχθεί η άχρηστη δημιουργία επιπλέον εκτελεστικών υπηρεσιών από την Επιτροπή· εκφράζει τη λύπη του διότι η Επιτροπή δεν εκπλήρωσε το αίτημα του Κοινοβουλίου(7) να υποβάλει προτάσεις προς την κατεύθυνση αυτή πριν από την 30ή Ιουνίου 2003. Καλεί τους οργανισμούς να επισημάνουν τομείς όπου θα μπορούσαν να αναλάβουν την εφαρμογή κοινοτικών προγραμμάτων τα οποία σήμερα διαχειρίζεται η Επιτροπή και να υποβάλουν σχετικές προτάσεις μέχρι τέλους του 2003·

14. επιδοκιμάζει σε αυτό το πλαίσιο την πρόταση του Ευρωπαϊκού Ιδρύματος Επαγγελματικής Εκπαίδευσης (ΕΙΕΕ) να αναλάβει πιθανώς πρόσθετα καθήκοντα· καλεί την Επιτροπή να χρησιμοποιήσει την εμπειρογνωμοσύνη του ΕΙΕΕ σε ευρύτερη γεωγραφική περιοχή από ό,τι σήμερα και για την παροχή τεχνικής βοήθειας σε προγράμματα όπως το Tempus και το Erasmus mundus·

Προσαρμογή των δημοσιονομικών κανόνων στον νέο δημοσιονομικό κανονισμό

15. αναμένει από τους οργανισμούς να ολοκληρώσουν το ταχύτερο δυνατόν τις διαδικασίες για την προσαρμογή των δημοσιονομικών κανόνων τους προς τις απαιτήσεις του νέου δημοσιονομικού κανονισμού, σε κάθε περίπτωση πριν από το τέλος του τρέχοντος έτους· υπενθυμίζει ότι αυτοί οι δημοσιονομικοί κανόνες δεν πρέπει να παρεκκλίνουν από τον δημοσιονομικό κανονισμό πλαίσιο, εκτός εάν το απαιτούν οι συγκεκριμένες επιχειρησιακές ανάγκες ενός οργανισμού και μόνο με την εκ των προτέρων σύμφωνη γνώμη της Επιτροπής· καλεί τους οργανισμούς, αφού ολοκληρώσουν τη διαδικασία αυτή, να ενημερώσουν τις αρμόδιες επιτροπές του Κοινοβουλίου. Καλεί το Ελεγκτικό Συνέδριο να γνωμοδοτήσει σχετικά με όλες τις εγκεκριμένες από τους οργανισμούς δημοσιονομικές διατάξεις που παρεκκλίνουν από τον δημοσιονομικό κανονισμό πλαίσιο·

16. επαναλαμβάνει την έκκλησή του προς τους οργανισμούς να διασφαλίσουν τον αυστηρό διαχωρισμό καθηκόντων μεταξύ διατάκτη και υπολόγου· υπενθυμίζει τον αναβαθμισμένο ρόλο του τελευταίου όσον αφορά:

α) την εκπόνηση και τη θέση σε ισχύ των λογιστικών σχεδίων·

β) την τήρηση των λογιστικών βιβλίων·

γ) τη θέση σε ισχύ συστημάτων που καταρτίζονται από τον διατάκτη για την παροχή λογιστικών πληροφοριών·

δ) τη συνεργασία με τον υπόλογο της Επιτροπής·

ε) τη σύνταξη και την υποβολή των δημοσιονομικών καταστάσεων και των εκθέσεων για την εκτέλεση του προϋπολογισμού·

τονίζει, επιπλέον, ότι οι υπόλογοι διορίζονται από τα διοικητικά συμβούλια των οργανισμών με βάση ειδικές ικανότητες και επαγγελματική πείρα· αναμένει επίσης ότι η τοποθέτηση συστημάτων ηλεκτρονικών υπολογιστών θα εξασφαλίσουν την ύπαρξη ενός πλήρους λογιστικού ίχνους για κάθε πράξη, ώστε να διασφαλισθεί η διαφάνεια·

17. υπενθυμίζει στους οργανισμούς ότι θα πρέπει να τηρούν πλήρως τους κανόνες για τις διαδικασίες προμηθειών όπως ορίζονται στον δημοσιονομικό κανονισμό· τονίζει ότι οι ανοικτές διαδικασίες πρόσκλησης για την υποβολή προσφορών πρέπει να χρησιμοποιούνται όσο το δυνατόν συχνότερα, προκειμένου να βελτιωθεί η διαφάνεια και να διασφαλισθεί η ίση μεταχείριση των ενδεχόμενων διαγωνιζομένων· υπογραμμίζει ότι ο μη σεβασμός των κανόνων για τις διαδικασίες προμηθειών όχι μόνο ενδέχεται να είναι επιζήμιος για τα οικονομικά συμφέροντα των οργανισμών, αλλά μπορεί να αποτελεί και ποινικό αδίκημα βάσει της νομοθεσίας των κρατών μελών·

Έλεγχος και εσωτερικός έλεγχος

18. υπενθυμίζει ότι στις σημαντικές καινοτομίες του νέου δημοσιονομικού κανονισμού περιλαμβάνεται η αυξημένη ευθύνη των διατακτών και η διαμόρφωση εσωτερικών ελεγκτικών δυνατοτήτων, ώστε να αντιμετωπισθεί ο κίνδυνος παρατυπιών και κακοδιαχείρισης· καλεί, συνεπώς:

- το Ελεγκτικό Συνέδριο, να αυξήσει τον αριθμό των ελέγχων που πραγματοποιούν οι ελεγκτές του,

- τους οργανισμούς, να αναθεωρήσουν σε βάθος τις διαδικασίες που εφαρμόζουν για την εκτέλεση του προϋπολογισμού τους, κατ εφαρμογή του νέου πλαισίου που δημιουργήθηκε,

- την Επιτροπή, να συνεργασθεί στενά με τους οργανισμούς, ιδιαίτερα στους τομείς της τήρησης λογαριασμών, των εσωτερικών ελέγχων και των διαδικασιών διαχείρισης και ελέγχου,

ούτως ώστε να τεθούν σε εφαρμογή κατάλληλες και εναρμονισμένες λύσεις·

19. καλεί την Επιτροπή να προτείνει τροποποίηση του κανονισμού (ΕΚ, Ευρατόμ) αριθ. 2343/2002 για τη θέσπιση δημοσιονομικού κανονισμού πλαισίου για τους κοινοτικούς οργανισμούς, με σκοπό να δοθούν στους αντίστοιχους εσωτερικούς ελεγκτές των οργανισμών, πραγματικές εξουσίες ελέγχου αντί απλώς ένας συμβουλευτικός ρόλος, όπως συμβαίνει σήμερα·

20. εκφράζει την έντονη δυσαρέσκειά του για το γεγονός ότι η εσωτερική υπηρεσία λογιστικών ελέγχων της Επιτροπής δεν πραγματοποιεί κανέναν έλεγχο στους οργανισμούς· τονίζει ότι αυτό σημαίνει τη μη συμμόρφωση προς τα άρθρα 71 και 72 του κανονισμού (ΕΚ, Ευρατόμ) αριθ. 2343/2002, καθώς και ότι, στην πράξη, ο εξωτερικός έλεγχος της ποιότητας των συστημάτων διαχείρισης και ελέγχου των οργανισμών διεξάγεται μόνο στο πλαίσιο των ελέγχων του Ελεγκτικού Συνεδρίου· καλεί, συνεπώς, την Επιτροπή να εξασφαλίσει τη διάθεση των αναγκαίων πόρων ώστε η εσωτερική υπηρεσία λογιστικών ελέγχων της να είναι σε θέση να εκπληρώσει τα καθήκοντά της όσον αφορά τα συστήματα εσωτερικού ελέγχου των αποκεντρωμένων οργανισμών·

Συνεργασία με την OLAF

21. καλεί το Ελεγκτικό Συνέδριο να υποβάλει έκθεση, πριν από το τέλος του έτους, σχετικά με το κατά πόσο οι κοινοτικοί οργανισμοί συνεργάζονται κατάλληλα με την Ευρωπαϊκή Υπηρεσία για την Καταπολέμηση της Απάτης (OLAF) και εφαρμόζουν, χωρίς επιφυλάξεις, τη σχετική διοργανική συμφωνία της 25ης Μαΐου 1999· καλεί επίσης το Ελεγκτικό Συνέδριο να αξιολογήσει την αποτελεσματικότητα της συνεργασίας αυτής, στη βάση των υποθέσεων που έχουν διεκπεραιωθεί μέχρι σήμερα·

Η προετοιμασία των οργανισμών για τη διεύρυνση

22. καλεί την Επιτροπή, σε μια προσπάθεια επιτάχυνσης των διαδικασιών για την προετοιμασία της προσχώρησης των νέων κρατών μελών, να παρουσιάσει τις κατάλληλες προτάσεις πριν από την έγκριση του προϋπολογισμού του 2004, με στόχους:

- την προώθηση της καλύτερης λειτουργίας αυτών των κοινοτικών οργανισμών,

- τη διασφάλιση καλύτερης οικονομικής αποδοτικότητας, μέσω μιας ανάλυσης κόστους/οφέλους,

- την αποφυγή της μη αναγκαίας δημιουργίας νέων κοινοτικών οργανισμών·

επισημαίνει ότι η περαιτέρω διόγκωση, επευκαιρία της διεύρυνσης, των διοικητικών συμβουλίων των κοινοτικών οργανισμών τα οποία κατά κανόνα είναι ήδη αρκετά δυσκίνητα, δεν μπορεί να γίνει αποδεκτή για λόγους τόσο αποτελεσματικότητας όσο και κόστους· εκτιμά ότι η διεύρυνση παρέχει εξαιρετική ευκαιρία για μια εις βάθος επανεξέταση τόσο της σύνθεσης όσο και των μεθόδων εργασίας των εν λόγω διοικητικών συμβουλίων·

23. καλεί, συνεπώς, την Επιτροπή, κατά τη διατύπωση των προτάσεών της, να εξετάσει, μεταξύ των άλλων:

- την ανάθεση στους οργανισμούς νέων επιχειρησιακών καθηκόντων, όπως η εκτέλεση κοινοτικών προγραμμάτων, όπου αυτό είναι σκόπιμο,

- τη δημιουργία κοινών διοικητικών συμβουλίων και για άλλους οργανισμούς, ιδίως για εκείνους με παρόμοια αντικείμενα·

- το ενδεχόμενο συγχώνευσης οργανισμών, στην περίπτωση αλληλοεπικαλυπτόμενων δραστηριοτήτων·

υπενθυμίζει, όσον αφορά το τελευταίο, ότι η Επιτροπή έχει αναφερθεί στην πιθανή αλληλοεπικάλυψη μεταξύ του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop) και του Ευρωπαϊκού Ιδρύματος Επαγγελματικής Εκπαίδευσης, καθώς και μεταξύ του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας και του Ευρωπαϊκού Οργανισμού για την Ασφάλεια και την Υγεία στην Εργασία·

24. καλεί, επιπλέον, την Επιτροπή, σύμφωνα με την πρότασή της σχετικά με τη διακυβέρνηση της Ευρώπης, που έχει ως στόχο τη συγκέντρωση της δραστηριότητάς της σε θεμελιώδη καθήκοντα, να περιλάβει στο πρόγραμμα δράσης της για το 2004 τις κατάλληλες προτάσεις με στόχο την αποφυγή της διπλής εργασίας, είτε μεταξύ κοινοτικών οργανισμών με παρεμφερείς δραστηριότητες, είτε μεταξύ των κοινοτικών οργανισμών και των υπηρεσιών της·

25. επαναλαμβάνει την έκκλησή του προς την Επιτροπή να υποβάλει πρόταση για την τροποποίηση των ιδρυτικών πράξεων των κοινοτικών οργανισμών, ώστε να διασφαλισθεί ότι οι διευθυντές των εν λόγω οργανισμών θα διορίζονται στο μέλλον μόνο με τη συγκατάθεση του Κοινοβουλίου· αναμένει προτάσεις προς τούτο από την Επιτροπή το αργότερο έως την 1η Δεκεμβρίου 2003·

(1) ΕΕ C 326 της 27.12.2002, σ. 9.

(2) ΕΕ L 248 της 16.9.2002, σ. 1.

(3) ΕΕ L 357 της 31.12.2002, σ. 72.

(4) ΕΕ L 148 της 16.6.2003, σ. 16 και 18.

(5) Ρ5_ΤΑ(2002)0499.

(6) ΕΕ L 136 της 31.5.1999, σ. 15.

(7) Βλέπε παράγραφο 14 του ψηφίσματος του Κοινοβουλίου που εμπεριέχει τις παρατηρήσεις που συνοδεύουν την απόφαση σχετικά με την απαλλαγή στο διοικητικό συμβούλιο του Ευρωπαϊκού Κέντρου για την Ανάπτυξη της Επαγγελματικής Κατάρτισης, όσον αφορά την εκτέλεση του προϋπολογισμού του για το οικονομικό έτος 2001 (ΕΕ L 148 της 16.6.2003, σ. 83).